b"\n_START_ARTICLE_\nMelodi Grand Prix 2001\n_START_SECTION_\nSendingen\n_START_PARAGRAPH_\nFor f\xc3\xb8rste gang siden 1994 ble finalen flyttet ut av NRK Marienlyst, og til Oslo Spektrum som ogs\xc3\xa5 hadde huset finalene i 1992 og 1994. Sendingen gikk av stabelen l\xc3\xb8rdag 24.\xc2\xa0februar, og programleder var igjen Hans Christian Andersen, denne gang med Jahn Teigen og Carola som reportere og pauseunderholdning. Det var 3500 publikummere i salen._NEWLINE_For f\xc3\xb8rste gang siden 1971 var det med tolv bidrag i en Melodi Grand Prix-finale. NRK hadde ogs\xc3\xa5 invitert Elisabeth Andreassen i h\xc3\xa5p om at hun kunne sikre Norge en god plassering i den internasjonale finalen. Andreassen deltok imidlertid ikke. _NEWLINE_Vinneren ble k\xc3\xa5ret gjennom telefonavstemning og en fagjury i Oslo Spektrum. De tolv finalistene ble f\xc3\xb8rst spilt \xc3\xa9n gang, f\xc3\xb8r tv-seerne og fagjuryen fikk stemme. Etter en halvtimes sendepause, begynte andre del med avstemningsresultatene fra f\xc3\xb8rste runde. De fire best plasserte l\xc3\xa5tene gikk videre til superfinalen, og seerne og juryen stemte p\xc3\xa5 nytt. Haldor L\xc3\xa6greid vant finalen med sangen \xc2\xabOn My Own\xc2\xbb.\n_START_SECTION_\nAvstemning\n_START_PARAGRAPH_\nF\xc3\xb8rste runde ble avgjort av telefonstemmer som ble fordelt p\xc3\xa5 fem regioner. Hver region ga 1\xe2\x80\x9310,\xc2\xa012\xc2\xa0og\xc2\xa014\xc2\xa0poeng ut fra hvor mange telefonstemmer hver sang hadde f\xc3\xa5tt. I tillegg var det en fagjury i Oslo Spektrum som ga 2, 4,\xc2\xa06,\xc2\xa08,\xc2\xa010, 12, 14, 16, 18,\xc2\xa020, 24\xc2\xa0og\xc2\xa028\xc2\xa0poeng. Denne besto av juryformann Jostein Pedersen, Cecilie Bjelke, Inger Beate Jacobsen, Jarl Aanestad og Hege Tepstad. De fire sangene med h\xc3\xb8yest poengsum gikk videre til superfinalen.\n_START_SECTION_\nSisteplass i Eurovision\n_START_PARAGRAPH_\nVinnerl\xc3\xa5ten \xc2\xabOn My Own\xc2\xbb fikk mye ros i norsk presse, men de europeiske juryene var ikke like imponerte. I Eurovision Song Contest 2001 fikk det norske bidraget kun 3\xc2\xa0poeng fra Portugal og endte p\xc3\xa5 delt sisteplass sammen med Island. Dette var Norges niende sisteplass i Eurovision Song Contest. _NEWLINE_De dav\xc3\xa6rende konkurransereglene innebar at de seks d\xc3\xa5rligst plasserte landene i 2001\xc2\xa0m\xc3\xa5tte st\xc3\xa5 over konkurransen i 2002, og dette bet\xc3\xb8d at Norge ikke fikk delta \xc3\xa5ret etter. Dette var f\xc3\xb8rste og hittil eneste gang at Norge ufrivillig m\xc3\xa5tte st\xc3\xa5 over en konkurranse siden debuten i 1960. I 1970 deltok heller ikke Norge, men da trakk NRK seg frivillig.\n_START_SECTION_\nHendelser\n_START_PARAGRAPH_\nNRK offentliggjorde alle de tolv deltakerl\xc3\xa5tene p\xc3\xa5 sine hjemmesider f\xc3\xb8r finalen. Finalistene ble ogs\xc3\xa5 presentert i Musikkrevyen i NRK P1 i dagene f\xc3\xb8r finalen. Dermed kunne mediene velge sine favoritter f\xc3\xb8r showet. Dagbladet mente Elin Torsets \xc2\xabBrighter Than Light\xc2\xbb hadde st\xc3\xb8rst sjanse i den internasjonale finalen. Vinneren ble imidlertid Haldor L\xc3\xa6greid, og de fleste mediene var enige i at rett artist vant, og at det var en verdig vinner. _NEWLINE_Mocci og \xc2\xabYou've Got the Motion\xc2\xbb sto for en av de mest minnerike opptredenene i Melodi Grand Prix-historien. Midtveis i sangen ble Mocci l\xc3\xb8ftet h\xc3\xb8yt over scenen og publikum i en l\xc3\xb8ftekran, f\xc3\xb8r hun ble senket ned p\xc3\xa5 scenen igjen. Komponistene, Stein Johan Grieg Halvorsen og Erlend Klarholm Nilsen, dukket ogs\xc3\xa5 opp p\xc3\xa5 scenen. Duoen er ogs\xc3\xa5 kjent fra humorprogrammene Sl\xc3\xa5 p\xc3\xa5 ring og P\xc3\xa5pp & R\xc3\xa5kk p\xc3\xa5 NRK._NEWLINE_Etter finalen klaget flere seere p\xc3\xa5 at de ikke hadde kommet gjennom i telefonavstemningen, og at de hadde blitt forvirret av startnumrene som var oppgitt i bokstavene A\xe2\x80\x93L. NRK avviste at det hadde v\xc3\xa6rt problemer med avstemningen. Dette var f\xc3\xb8rste gang det ogs\xc3\xa5 var mulig \xc3\xa5 stemme via SMS._NEWLINE_Den norske finalen ble fulgt av 1\xc2\xa0309\xc2\xa0000 seere, et av de laveste seertallene siden de omfattende tv-meter-m\xc3\xa5lingene startet p\xc3\xa5 begynnelsen av 1990-tallet."